section_heading: 1990-te
paragraph_text: Krajem osamdesetih Topić se preselio u Austriju gdje je 1993. objavio mini CD Call It Love. Na njemu su četiri mainstream orijentirane skladbe, producirane u suradnji sa Zwertnigom, suvlasnikom izdavačke kuće i studija "Montana". U tom periodu nastupao je s grupom "The Spise" koja je svirala standarde. Nakon toga često nastupa u inozemstvu, a prate ga strani glazbenici. Živi u Poreču, a u Grožnjanu otvara vrlo dobro opremljen studio. 1994. godine s Parnim valjkom snima pjesmu "Molitva" koju pjeva u duetu s Akijem Rahimovskim, za koju je dobio i Porina za najbolju vokalnu suradnju, te je čest gost na njihovim koncertima. Kasnije nastupa s reproduktivnim "Telephone Blues Bandom". Godine 1998. Topić je s Vedranom Božićem, Ratkom Divjakom i mladim glazbenicima ponovo pokrenuo grupu Time, ali samo povremeno nastupaju. Čest je gost na festivalima, pa 1997. godine na Festivalu "Melodije Istre i Kvarnera", na večeri autorske skladbe, dobiva prvu nagradu kritike i publike za izvođenje pjesme "Nisan znal". Iste godine glumio je i pjevao u rock operi "Crna kraljica", a sljedeće je sudjelovao na dva koncerta podsjećanja na staru rock operu "Gubec Beg". Uz Topića, tih večeri su pjevali Josipa Lisac, Massimo Savić i Tony Cetinski.